2 Na o kile wa ikwa ka tsela yeo? Ba bantši ba rena re kile ra ikwa bjalo. Lega go le bjalo, therešo ke gore bophelo bja tshepedišong ye ya kgale ya dilo bo ka dira gore go be thata kudu gore re bone Paradeise e tlago e le selo sa kgonthe. Re phela “[dinakong] tše di hlobaetšago tšeo go lego thata go lebeletšana le tšona,” le gona lefase le le fapana kgole le paradeise. (2 Tim. 3:1) Ke’ng seo se ka re thušago go bona kholofelo ya rena ya lefase la Paradeise e le selo sa kgonthe? Ge e le gabotse, re tseba bjang gore kgauswinyane Mmušo wa Modimo o tlo buša batho ka moka? Anke re ahlaahleng diporofeto tše sego kae tše di tšwago go Jehofa tšeo batho ba gagwe ba bogologolo ba bonego di phethagala. Ke moka re tlo ahlaahla kamoo diporofeto tšeo le tše dingwe tše di swanago le tšona di phethagalago ka tsela e kgahlišago gona bjale. Mafelelong, ge tumelo ya rena e matlafaditšwe, re tlo ahlaahla seo diporofeto tšeo di se bolelago ka bokamoso bja rena.